በወላይታ ሶዶ ከተማ የክልልነት ጥያቄ የተስተጋባበት ሠልፍ ተደረገ
በደቡብ ክልል በወላይታ ሶዶ ከተማ የክልልነት ጥያቄ ለማንሳት፣ በተለያዩ አካባቢዎች በወላይታ ተወላጆች ላይ የሚደርሰውን ጥቃት ለመቃወም፣ የወላይታ ቋንቋ የፌዴራል መንግሥት የሥራ ቋንቋ እንዲሆን ለመጠየቅ፣ በወላይታ የኢንዱስትሪ ፓርኮችና የአውሮፕላን ማረፊያ ግንባታ ጥያቄና ከፌዴራል መንግሥት እየተገፋን ነውና የሪፎርሙ አካል እንሁን የሚሉ ጉዳዮችን ያስተጋባ ሰላማዊ ሠልፍ ተካሄደ፡፡ዓርብ ግንቦት 9 ቀን 2011 ዓ.ም. በተካሄደው ሠልፍ በርካታ የወላይታ ሶዶና የአካባቢው ነዋሪዎች የተሳተፉ ሲሆን፣ 1.5 ኪሎ ሜትር የሚሸፍን ርቀት እንደነበረው ታውቋል፡፡ የሠልፉ መደምደሚያም የወላይታ ሶዶ ስታዲየም ነበር፡፡ የወላይታ የክልልነት ጥያቄ በከፍተኛ ድምፅ መስተጋባቱ ተሰምቷል፡፡የሠልፉ አስተባባሪዎች የአገር ሽማግሌዎች ማኅበር፣ የምሁራን ማኅበርና የአገር መከላከያ ሠራዊት ተሰናባቾች ማኅበር እንደሆኑ የተገለጸ ሲሆን፣ በወላይታ የተቋቋመው አዲሱ ፓርቲም ተሳታፊ እንደነበር የፓርቲው ፕሬዚዳንት ለሪፖርተር ተናግረዋል፡፡የዎላይታ ብሔራዊ ንቅናቄ (ዎብን) ፕሬዚዳንት አበባየሁ ቶራ (ዶ/ር) ፓርቲው እንደ ብሔረሰቡ ወካይ ፓርቲ ተሳትፎ የነበረው መሆኑን፣ ጥያቄዎችንም ቀምሮ በማቅረብ ረገድ ትልቅ ሚና ነበረው ብለዋል፡፡በአካባቢው በተደጋጋሚ ሠልፍ ቢጠራም በተደጋጋሚ ሲከለከል እንደቆየ የገለጹት ፕሬዚዳንቱ፣ ይኼ ሠልፍ በርካታ ጥያቄዎች የተስተናገዱበትና በርካቶችም የተሳተፉበት ነበር ብለዋል፡፡ከወራት በፊት በወላይታ ሶዶ ከተማ በወላይታ ተወላጆች ላይ በሐዋሳና አካባቢው የተፈጸመውን ጥቃት በመቃወም ሠልፍ መደረጉ የሚታወስ ሲሆን፣ በዚህ ሠልፍ የሰው የሕይወት መጥፋትና የንብረት መውደም እንዲሁም ለረዥም ጊዜ የመንግሥትና የንግድ ተቋማት አገልግሎታቸውን ማቋረጣቸው አይዘነጋም፡፡ሆኖም ባለፈው ዓርብ በተደረገው ሠልፍ ምንም ዓይነት ጥፋት እንዳልደረሰ፣ ከሠልፉ የተመለሱ ነዋሪዎች ከቀትር በኋላ ወደ ሥራ ገበታቸው መመለሳቸው ታውቋል፡፡በደቡብ ክልል የክልልነት ጥያቄ እያነሱ ከሚገኙ ከስድስት በላይ ዞኖች አንዱ የሆነው የወላይታ ዞን፣ ጥያቄውን በምክር ቤቱ አፅድቆ ለክልል ምክር ቤት ማስተላለፉ ይታወሳል፡፡ በክልል ምክር ቤቱ ተቀባይነት አግኝቶ ሕዝበ ውሳኔ እንዲካሄድበት ለምርጫ ቦርድ ጥያቄ የቀረበበት ግን የሲዳማ ጥያቄ ነው፡፡ይሁንና የክልሉ መንግሥትና የደቡብ ኢትዮጵያ ሕዝቦች ዴሞክራሲያዊ ንቅናቄ (ደሕሕዴን) ጥያቄዎቹን ለመመለስ ያስችላል ያሉትን ጥናት ባለሙያዎችን ቀጥረው በማስጠናት ላይ ናቸው፡፡ 